3. การประกอบธุรกิจของแต่ละสายผลิตภัณฑ์

  (1) ลักษณะผลิตภัณฑ์และบริการ

  1. กลุ่มสินค้าออดิโอและวีดีโอ

1.  สินค้าออดิโอ ประกอบด้วยเทปเปล่า เทปเพลง และสินค้าประเภทคอมแพ็กต์ดิสก์ เช่น
      วีซีดีคาราโอเกะ ซีดีเพลง ซีดีอาร์

2.  ผลิตภัณฑ์อื่นๆ ที่ใช้ในการบำรุงรักษาเครื่องเล่นออดิโอเทป วีดีโอเทป และคอมแพ็กต์ดิสก์
      รวมทั้งกล่องพลาสติกบรรจุสินค้าเทป วีดีโอเทป และคอมแพ็กต์ดิสก์

  นอกจากนั้นแล้ว บริษัทฯ ยังรับจ้างผลิตสินค้าในลักษณะ OEM (Original Equipment
  Manufacturing) ให้กับห้างสรรพสินค้าขนาดใหญ่ อาทิ

  ห้างสรรพสินค้า ประเภทสินค้า เครื่องหมายการค้า

  Big C เทปเปล่า Leader Price

  Lotus วีดีโอเปล่า Super Save

  2. กลุ่มสินค้าเกี่ยวกับภาพยนตร์

  2.1 การจำหน่ายสิทธิ์ให้เช่า ประกอบด้วยสินค้าภาพยนตร์วีซีดีและดีวีดี
  จำหน่ายต่อตัวแทนจำหน่าย ร้านค้า Franchise
  และศูนย์ให้เช่าทั่วประเทศในรูปแบบการจำหน่ายสิทธิ์ให้เช่า

  2.2 การจำหน่ายสินค้าภาพยนตร์ ประกอบด้วยสินค้าภาพยนตร์ประเภทต่าง ๆ
  ในรูปแบบวีซีดีและดีวีดี จำหน่ายต่อร้านค้าและห้างสรรพสินค้าทั่วประเทศ

  2.3 การจำหน่ายลิขสิทธิ์ภาพยนตร์ ให้กับผู้จัดจำหน่ายหรือผู้ประกอบการโรงภาพยนตร์
  สถานีโทรทัศน์ (Free TV) และโทรทัศน์ระบบบอกรับสมาชิก (Cable TV)

  การได้รับการส่งเสริมการลงทุน

บริษัทฯ
ได้รับการส่งเสริมการลงทุนในการประกอบธุรกิจจากสำนักงานคณะกรรมการส่งเสริมการลงทุน
และมีบัตรส่งเสริมการลงทุนที่มีผลใช้จนถึงปีที่ผ่านมา คือ บัตรส่งเสริมเลขที่ 1560/2537
สำหรับกิจการการผลิตเทปบันทึกเสียง วีดีโอเทป คอมแพ็กต์ดิสก์ และกล่องบรรจุ
และบัตรส่งเสริมเลขที่ 7003/2539 สำหรับกิจการผลิตเทปบันทึกเสียง ตลับเทป
วีดีโอและกล่องบรรจุ ได้รับสิทธิประโยชน์ในการยกเว้นภาษีเงินได้ 8 ปี ตั้งแต่วันที่ 1 มิถุนายน
2539 ถึงวันที่ 31 พฤษภาคม 2547

  (2) การตลาดและการแข่งขัน

  1. กลุ่มสินค้าออดิโอและวีดีโอ

-   กลยุทธ์การแข่งขัน

  ลักษณะการแข่งขันในอุตสาหกรรมการผลิตสินค้าออดิโอและวีดีโอ
  เป็นการแข่งขันในด้านคุณภาพของสินค้า การบริการ ความรวดเร็วในการผลิต
  และความนิยมในเพลงและตัวศิลปิน (สำหรับสินค้าเพลง) เป็นหลัก
  ไม่มุ่งเน้นการแข่งขันด้านราคา
  เนื่องจากราคาของกลุ่มสินค้าเป็นราคาตลาดที่เป็นมาตรฐานในอุตสาหกรรมไม่แตกต่างกันมากนัก

  - กลุ่มลูกค้าเป้าหมาย คือ กลุ่มวัยรุ่นจนถึงคนทำงานไม่จำกัดเพศและวัย
  เนื่องจากสินค้าของบริษัทฯ เป็นสินค้าที่ตอบสนองความบันเทิงเป็นหลัก

  - การจัดจำหน่ายและช่องทางการจำหน่าย

  บริษัทฯ มีการจำหน่ายสินค้าผ่าน 4 ช่องทาง ดังนี้

-   ขายส่ง จำหน่ายสินค้าให้แก่ร้านค้าขายส่งในเขตกรุงเทพมหานคร และในต่างจังหวัด บริษัทฯ
      มีรถบริการส่งสินค้าให้ร้านขายส่งในกรุงเทพมหานคร โดยไม่คิดค่าขนส่ง
      สำหรับร้านค้าต่างจังหวัดต้องรับผิดชอบค่าใช้จ่ายในการส่งสินค้าเอง

-   ขายตรงต่อร้านค้าปลีกทั่วประเทศ รวมทั้งร้านสะดวกซื้อ อาทิ ซีพีเซเว่น อีเลเว่น

-   ขายผ่านร้านค้าปลีกขนาดใหญ่ หรือ Modern Trade เช่น ห้าง Big-C ห้าง Tesco Lotus
      ห้าง Carrefour เป็นต้น

-   อื่น ๆ ได้แก่การขายต่อหน่ายงานราชการ การขายปลีกให้ลูกค้า Walk-in
      และการรับจ้างผลิต

  - สภาพการแข่งขันภายในอุตสาหกรรม

  อุตสาหกรรมเทปคาสเซ็ทและวีดีโอเทป

  มีแนวโน้มการชะลอตัวอย่างมาก
  เนื่องจากความเจริญของเทคโนโลยีและการเข้ามาทดแทนของสินค้าประเภทคอมแพ็กต์ดิสก์
  จะเห็นได้ว่า สินค้าเพลงส่วนใหญ่จะอยู่ในรูปซีดีเพลง และวีซีดีคาราโอเกะ
  โดยมีเทปคาสเซ็ทบ้างจำนวนหนึ่ง สินค้าภาพยนตร์อยู่ในรูปวีซีดี และดีวีดี
  ผู้ประกอบการส่วนใหญ่ได้เลิกผลิตสินค้าภาพยนตร์วีดีโอเทปแล้ว

  อุตสาหกรรมสินค้าเพลง

มูลค่าตลาดของธุรกิจเพลงนั้นมีมูลค่าประมาณ 6,000
ล้านบาทโดยมีส่วนแบ่งการตลาดเป็นเพลงไทยสากล ร้อยละ 45 เพลงไทยลูกทุ่ง ร้อยละ 30
เพลงสากล ร้อยละ 20 และอื่น ๆ ร้อยละ 5[1] ทั้งนี้เพลงไทยประกอบด้วยผู้สร้างสรรค์ 3
รายใหญ่คือ บริษัท จีเอ็มเอ็ม แกรมมี่ จำกัด (มหาชน) บริษัท อาร์ เอส โปรโมชั่น จำกัด
(มหาชน) และบริษัท โซนี่ มิวสิค บีอีซี เทโร เอ็นเตอร์เทนเม้นท์ จำกัด
โดยมีการแข่งขันในด้านคุณภาพ การบริการ ความรวดเร็วในการผลิต
และความนิยมในเพลงและตัวศิลปินเป็นหลัก ไม่มุ่งเน้นการแข่งขันด้านราคา
เนื่องจากราคาของกลุ่มสินค้าเป็นราคาตลาดที่เป็นมาตรฐานในอุตสาหกรรมไม่แตกต่างกันมากนัก

ปัจจัยความสำเร็จหลักในธุรกิจเพลงอยู่ที่ความนิยมของผู้บริโภคเป็นหลัก
ซึ่งทำให้ผู้ประกอบการมุ่งเน้นการลงทุนด้านโฆษณาประชาสัมพันธ์เพลงทางสื่อต่าง ๆ
ไม่ว่าจะเป็นสื่อวิทยุ โทรทัศน์และสิ่งพิมพ์ เพื่อให้เพลงและศิลปินเป็นที่รู้จัก
และนิยมในกลุ่มลูกค้าเป้าหมายอย่างรวดเร็ว
และเป็นการกระตุ้นยอดขายในช่วงเวลาส่งเสริมการขาย

บริษัทฯ ยังคงวางตัวเป็นผู้ผลิตและจัดจำหน่ายอิสระให้กับผู้สร้างสรรค์เพลงทั่วไป
การแข่งขันของผู้ประกอบการในธุรกิจเพลงยังคงรุนแรง ปัญหาการละเมิดลิขสิทธิ์ยังคงมีอยู่
แต่การที่รัฐบาลได้เข้ามาจัดการปัญหาการละเมิดลิขสิทธิ์อย่างเข้มงวด
และการประกาศลดราคาขายของสินค้าซีดี และวีดีโอซีดีของผู้ประกอบการ ทำให้ปัญหาดังกล่าวลดลง
ผู้สร้างสรรค์เพลงก็ได้ประโยชน์จากยอดขายที่เพิ่มขึ้น

  - การจัดหาผลิตภัณฑ์หรือบริการ

  - การผลิต บริษัทฯ มีโรงงานผลิต 2 แห่ง คือ

1.  โรงงาน OPI มีที่ตั้งที่สำนักงานใหญ่ เขตยานนาวา กรุงเทพมหานคร
      เป็นสถานที่ผลิตสินค้าทุกประเภท และเป็นศูนย์กลางการกระจายสินค้า

2.  โรงงาน OPR มีที่ตั้งที่อำเภอปลวกแดง จังหวัดระยอง เป็นสถานที่ผลิตชิ้นส่วนเทปคาสเซท
      และเทปวิดีโอ รวมทั้งกล่องวีซีดี และดีวีดี แต่เนื่องจากการลดลงของสินค้าวิดีโอเทป
      และเทปคาสเซ็ทในตลาดโดยรวม บริษัทฯ จึงได้ย้ายการฐานการผลิตที่โรงงาน OPR
      มารวมเป็นแห่งเดียวกันที่โรงงาน OPI เมื่อเดือนพฤศจิกายน ปี 2547
      เพื่อเพิ่มประสิทธิภาพการทำงาน และลดค่าใช้จ่ายด้านการขนส่ง

  สำหรับกำลังการผลิตของเครื่องจักรผลิตดีวีดี และวีซีดีของบริษัทฯ สามารถผลิตแผ่นดีวีดี และวีซีดี
  ได้ 8.64 ล้านแผ่นต่อปี ปีที่ผ่านมา มีการผลิตประมาณ 4.64 ล้านแผ่น หรือ ร้อยละ 50
  นโยบายการผลิตของบริษัทฯ ขึ้นกับการวางแผนการผลิตของฝ่ายจัดการการผลิต

  - การจัดหาวัตถุดิบที่สำคัญ ในปี 2547 บริษัทฯ
  มีสัดส่วนการซื้อวัตถุดิบจากผู้จัดจำหน่ายในประเทศและต่างประเทศ เท่ากับร้อยละ 98 : 2
  ตามลำดับ

  วัตถุดิบที่สำคัญของบริษัทฯ คือ เม็ดพลาสติก สายเทปคาสเซท และลิขสิทธิ์เพลงและปกเทป

  - เม็ดพลาสติก มีแหล่งที่มาจากผู้จัดจำหน่ายในประเทศ บริษัทฯ
  ไม่มีปัญหาในการจัดหาเม็ดพลาสติก แต่อย่างใด เนื่องจากเป็นสินค้าที่หาซื้อได้ทั่วไป และบริษัทฯ
  มิได้พึ่งพิงผู้จัดจำหน่ายรายใดเป็นสำคัญ

  เม็ดพลาสติกเป็นวัตถุดิบสำคัญในการผลิตสินค้าของบริษัทฯ
  การเปลี่ยนแปลงในเทคโนโลยีไม่มีผลกระทบต่อการใช้เม็ดพลาสติกแต่อย่างใด
  เพราะเป็นการพัฒนาในตัวเครื่องจักร หรือเทคโนโลยีในการผลิตมากกว่าประเภทของวัตถุดิบ
  เห็นได้จากการพัฒนาจากเทปคาสเซทและวีดีโอเทปมาเป็นซีดีเพลง วีซีดี และดีวีดี
  เม็ดพลาสติกก็ยังคงเป็นวัตถุดิบหลักใช้ในการผลิตเช่นเดิม

-   สายเทปคาสเซ็ท วีดีโอเทป บริษัทฯ
      จัดซื้อวัตถุดิบสายเทปคาสเซ็ทจากผู้จำหน่ายภายในประเทศ

-   ลิขสิทธิ์เพลงและปกเทป บริษัทฯ เป็นผู้จำหน่ายสินค้าเพลงให้กับค่ายเพลงต่าง ๆ

  บริษัทฯ ไม่มีการซื้อวัตถุดิบจากผู้จัดจำหน่ายรายได้รายหนึ่งเกินกว่าร้อยละ 30
  ของรายได้รวมในระยะ 3 ปี ที่ผ่านมา

  - ผลกระทบต่อสิ่งแวดล้อม

1.  โรงงาน OPI ถูกควบคุมผลกระทบต่อสิ่งแวดล้อมโดยฝ่ายงานอนามัย สำนักงานเขตยานนาวา

  บริษัทฯ ได้จัดการจัดเก็บแยกประเภทสิ่งปฏิกูล และขยะอุตสาหกรรมอย่างเป็นสัดส่วน
  โดยให้มีระยะห่างจากโรงงานอย่างน้อย 50 เมตร นอกจากนี้บริษัทฯ
  ยังได้ติดตั้งเครื่องบำบัดน้ำเสีย
  เพื่อปรับสภาพน้ำทิ้งที่มีส่วนของน้ำยาเคมีปะปนก่อนปล่อยลงสู่แหล่งสาธารณะ
  โดยเครื่องจะทำการแยกส่วนที่เป็นกากเคมีและน้ำออกจากกัน
  ในส่วนของกากเครื่องจะทำการอบแห้งให้หมดสภาพเคมี
  ส่วนของน้ำเครื่องจะปรับสภาพให้เป็นกลาง จากนั้นจึงปล่อยสู่แหล่งน้ำสาธารณะ
  จึงไม่ก่อให้เกิดผลกระทบใด ๆ ต่อสิ่งแวดล้อม

2.  โรงงาน OPR กำจัดขยะและสิ่งปฏิกูลจากโรงงานด้วยวิธีเผาในเตาเผาของโรงงาน และวิธี

  ขายให้กับพ่อค้าทั่วไป ซึ่งบริษัทฯ
  ได้ยื่นแบบขออนุญาตนำสิ่งปฏิกูลหรือวัสดุไม่ใช้แล้วออกนอกโรงงานต่อกรมโรงงานอุตสาหกรรมเป็นประจำทุกปี
  และเนื่องจากบริษัทฯ ไม่มีน้ำเสียจากการผลิต จึงไม่มีระบบบำบัดน้ำเสียแต่อย่างใด

  การควบคุมผลกระทบของสิ่งแวดล้อมของโรงงานอยู่ภายใต้การควบคุมของกรมโรงงาน
  กระทรวงอุตสาหกรรม ผลปฏิบัติในการบำบัดน้ำเสียของโรงงาน OPI
  และการกำจัดขยะของโรงงาน OPR อยู่ในเกณฑ์ตามที่กำหนดตามกฎหมาย และในระยะ 3
  ปีที่ผ่านมาบริษัทฯ ไม่มีค่าใช้จ่ายในการลงทุนเพื่อควบคุมสิ่งแวดล้อม

  2. กลุ่มสินค้าเกี่ยวกับภาพยนตร์

  - กลยุทธ์การแข่งขันและสภาพการแข่งขัน

    ธุรกิจภาพยนตร์เพื่อความบันเทิงในบ้าน ( Home Entertainment)

  ปี 2547 ธุรกิจภาพยนตร์เพื่อความบันเทิงในบ้านมีมูลค่าโดยรวมประมาณ 6,000 ล้านบาท
  เพิ่มขึ้นจากปี 2546 ซึ่งมีมูลค่า 3,500 ล้านบาท ร้อยละ 71.4[2]
  เนื่องจากการปราบปรามสินค้าละเมิดลิขสิทธิ์อย่างจริงจัง
  ประกอบกับการที่เครื่องเล่นแผ่นวีซีดีมีราคาลดลง อย่างไรก็ตาม ปีที่ผ่านมายังคงมีการแข่งขันสูง
  โดยเน้นด้านของคุณภาพ เนื้อหา และบริการ
  รวมถึงการเน้นจุดขายที่ความแตกต่างเพื่อเจาะกลุ่มผู้บริโภคมากขึ้น

  อย่างไรก็ตาม จากการเติบโตของตลาด จึงมีผู้เข้ามาประกอบธุรกิจนี้จำนวนมาก
  ทำให้ความต้องการในลิขสิทธิ์ภาพยนตร์ และราคาลิขสิทธิ์ภาพยนตร์สูงขึ้น
  จากการเสนอราคาที่สูงเพื่อการแข่งขันกันให้ได้มาซึ่งลิขสิทธิ์
  สำหรับการได้มาซึ่งลิขสิทธิ์ภาพยนตร์ต่างประเทศของผู้ประกอบการ Home Entertainment
  ในประเทศไทย แบ่งเป็น 3 ลักษณะคือ

  1. ลิขสิทธิ์ภาพยนตร์ฮอลลีวู้ดในเครือเมเจอร์กรุ๊ปจากประเทศสหรัฐอเมริกา
  ซึ่งเป็นภาพยนตร์ต่างประเทศที่มีเงินลงทุนสูง ดารานำแสดงเป็นที่รู้จัก
  จะคัดเลือกผู้ประกอบการในประเทศไทยที่มีศักยภาพเพื่อนำลิขสิทธิ์ภาพยนตร์ไปผลิตเป็นสินค้าภาพยนตร์เพื่อเช่าหรือจำหน่าย
  โดยมีการทำสัญญาประมาณ 1-2 ปี มีเงื่อนไขในด้านต่าง ๆ อาทิเช่น
  มูลค่ารายได้ขั้นต่ำของภาพยนตร์แต่ละเรื่อง การแบ่งผลประโยชน์ การประชาสัมพันธ์ เป็นต้น

  2. ลิขสิทธิ์ภาพยนตร์ต่างประเทศจากผู้สร้างสรรค์ผ่านเทศกาลภาพยนตร์ต่าง ๆ
  ซึ่งจะเป็นงานที่งานที่ผู้สร้างสรรค์
  ผู้ครอบครองและผู้จัดจำหน่ายลิขสิทธิ์ทั่วโลกมารวมตัวเพื่อจำหน่ายลิขสิทธิ์ภาพยนตร์ทั้งในส่วนภาพยนตร์ที่ถ่ายทำเสร็จเรียบร้อยแล้ว
  และที่ยังเป็นโครงการจะถ่ายทำต่อไป ให้กับผู้สนใจทั่วไป โดยเทศกาลภาพยนตร์หลัก ๆ คือ

-   American Film Market (AFM) ประเทศสหรัฐอเมริกา

-   Cannes Film Festival ประเทศฝรั่งเศส

-   Filmmart ฮ่องกง

-   Berlin International Film Festival ประเทศเยอรมันนี

-   Bangkok Film Festival ประเทศไทย

  โดยผู้สร้างสรรค์
  ผู้ครอบครองและผู้จัดจำหน่ายลิขสิทธิ์จะมีราคาเบื้องต้นสำหรับภาพยนตร์แต่ละเรื่อง หรือแต่ละชุด
  สำหรับแต่ละประเทศในแต่ละทวีป
  แต่การตกลงทำสัญญาซื้อขายจะขึ้นกับการต่อรองราคาและเงื่อนไขต่าง ๆ
  ปัญหาที่เกิดขึ้นคือการแข่งขันด้านราคาเนื่องจากความต้องการได้มาซึ่งลิขสิทธิ์ของผู้ประกอบการในประเทศไทย
  (ทั้งด้านโรงภาพยนตร์ ผู้ประกอบการสินค้าภาพยนตร์วีซีดีเพื่อเช่าและจำหน่าย) จำนวนมากกว่า
  1 ราย ทำให้มีการเสนอราคาที่สูงเพื่อการแข่งขันกัน

  สำหรับกลยุทธ์การแข่งขันของบริษัทฯ คือ การพยายามสร้างความแปลกใหม่ในตัวสินค้า อาทิเช่น
  การออกแบบปกสินค้าให้สวยงาม สะดุดตาผู้บริโภค และมีความแตกต่างจากคู่แข่งขัน
  การจัดรวมสินค้าขายเป็นชุดในราคาถูก
  การจัดทีมขายเข้าประชาสัมพันธ์และแนะนำสินค้าให้กับร้านค้าโดยตรง
  รวมถึงการหาช่องทางการจำหน่ายใหม่ ๆ เป็นต้น

  ธุรกิจการนำภาพยนตร์ออกฉายในโรงภาพยนตร์

  ปี 2547 ตลาดโดยรวมของภาพยนตร์มีมูลค่าประมาณ 4,700 ล้านบาท[3]
  จำนวนภาพยนตร์เข้าฉายในโรงภาพยนตร์ทั้งสินราว 300 เรื่อง เพิ่มขึ้นจากปี 2546
  ที่มีจำนวนประมาณ 240 เรื่อง

  บริษัท บีเอ็นที เอ็นเตอร์เทนเม้นท์ จำกัด (มหาชน)
  มีการนำภาพยนตร์ต่างประเทศที่คาดว่าจะได้รับความนิยมนำออกฉายในโรงภาพยนตร์
  สำหรับโรงภาพยนตร์ในเขตกรุงเทพมหานคร บริษัทฯ
  จะได้รับค่าตอบแทนเป็นส่วนแบ่งจากรายได้ค่าตั๋วภาพยนตร์ร้อยละ 40-50
  ส่วนการออกฉายในเขตต่างจังหวัด บริษัทฯ
  จะจำหน่ายฟิล์มภาพยนตร์ให้กับผู้ประกอบการโรงภาพยนตร์ต่างจังหวัดในราคาที่ตกลงระหว่างกัน

  คู่แข่งขันในอุตสาหกรรมนี้คือ
  ผู้ประกอบการผู้เป็นเจ้าของลิขสิทธ์ภาพยนตร์ต่างประเทศที่ได้รับสิทธิ์นำภาพยนตร์ออกฉายในโรงภาพยนตร์ได้
  และผู้ประกอบการสร้างสรรค์ภาพยนตร์ไทย
  ปัจจัยความสำเร็จของการนำภาพยนตร์ออกฉายมีหลายปัจจัย เช่น ความนิยมของผู้ชม
  ช่วงเวลาและจำนวนโรงภาพยนตร์ที่นำออกฉาย
  ซึ่งผู้ประกอบการต่างต้องประชาสัมพันธ์ภาพยนตร์ทางสื่อต่าง ๆ ทั้งสิ่งพิมพ์ วิทยุ โทรทัศน์
  และการออกฉายหนังตัวอย่างในโรงภาพยนตร์ก่อนการเข้าฉายจริงเพื่อสร้างกระแสความนิยม

  ปัญหาหลักที่พบในปี 2547 คือ
  จำนวนโรงภาพยนตร์ที่มีไม่เพียงพอต่อจำนวนภาพยนตร์ที่ต้องการเข้าฉายในแต่ละสัปดาห์
  ส่งผลให้การนำภาพยนตร์แต่ละเรื่องเข้าฉายมีความยากลำบากยิ่งขึ้น
  โดยเฉพาะอย่างยิ่งภาพยนตร์ต่างประเทศที่ไม่ได้เป็นฟอร์มใหญ่
  นอกจากนี้อายุของการฉายโดยเฉลี่ยก็ลดลง จากเดิมประมาณ 2 สัปดาห์ เหลือเพียงประมาณ 10
  วัน

  - กลุ่มลูกค้าเป้าหมาย คือ ผู้ประกอบการศูนย์ให้เช่าสินค้าภาพยนตร์วีซีดีและดีวีดีทั่วประเทศ
  ห้างสรรพสินค้า และร้านค้าออดิโอและวีดีโอ
  เพื่อการกระจายสินค้าต่อให้กับลูกค้าทั่วไปทุกระดับตั้งแต่กลุ่มเด็กถึงกลุ่มคนทำงาน

  - การจำหน่ายและช่องทางการจำหน่าย

  บริษัทฯ มีช่องทางการจำหน่ายสินค้าเกี่ยวกับภาพยนตร์ 3 ช่องทาง คือ

1.  การขายสิทธิ์ให้เช่าภาพยนตร์วีซีดีและดีวีดี ให้กับ

    - ลูกค้าตัวแทนลิขสิทธิ์ ในปี 2547 บริษัทฯ มีลูกค้าตัวแทนลิขสิทธิ์ทั่วประเทศ 13 ราย เพื่อ
    จำหน่ายสิทธิ์ให้เช่าต่อศูนย์ให้เช่าวีดีโอเทป อื่น ๆ ในเขตที่ตนรับผิดชอบ

    - ร้านค้าแฟรนไชส์ (Franchise) 7 ราย คือ ร้านแมงป่อง Tsutaya วิดีโออีซี่
    เซอร์เคิลอี ซันมาสเตอร์ ไอ-ซี และมายมูวี่

    - ศูนย์ให้เช่าวีดีโอเทป
    เป็นขายสิทธิ์ให้เช่าตรงต่อศูนย์ให้เช่าวีดีโอเทปที่ไม่ได้อยู่ในความรับผิดชอบของตัวแทนลิขสิทธิ์
    2 ศูนย์ คือ อมรมูฟวี่ และนิวหนวด

2.  การจำหน่ายสินค้าภาพยนตร์ในรูปวีซีดี และดีวีดีให้แก่ห้างสรรพสินค้า
      ร้านค้าขายส่งและขายปลีกทั่วประเทศ

3.  การจำหน่ายลิขสิทธิ์ภาพยนตร์ชั้นนำจากต่างประเทศ ให้กับผู้ประกอบการโรงภาพยนตร์
      เพื่อนำภาพยนตร์ออกฉายตามโรงภาพยนตร์ทั่วประเทศ
      วัตถุประสงค์เพื่อเพิ่มรายได้ให้กับบริษัทฯ และเป็นการประชาสัมพันธ์ภาพยนตร์
      ที่จะนำมาผลิตเป็นภาพยนตร์วีซีดี และดีวีดีให้เป็นที่รู้จัก นอกจากนั้นแล้วบริษัทฯ
      ยังจำหน่ายลิขสิทธิ์ภาพยนตร์ให้กับสถานีโทรทัศน์ และเคเบิ้ลทีวี อีกด้วย

  - การจัดหาผลิตภัณฑ์และบริการ

  - การผลิต สินค้าภาพยนตร์ในรูปแบบวีซีดีและดีวีดี ในปี 2547 บริษัทฯ ผลิตแผ่นวีซีดีเองทั้งหมด
  สำหรับสินค้าดีวีดีนั้น บริษัทฯ เป็นผู้ผลิตเองร้อยละ 90
  และว่าจ้างบริษัทภายนอกผลิตประมาณร้อยละ 10

  - การจัดหาวัตถุดิบที่สำคัญ บริษัทฯ
  ซื้อลิขสิทธิ์ภาพยนตร์จากผู้สร้างภาพยนตร์และผู้ครอบครองลิขสิทธิ์ภาพยนตร์ทั้งในและต่างประเทศ
  โดยในปี 2547 มีการซื้อลิขสิทธิ์จากผู้จัดจำหน่ายต่างประเทศ (ได้แก่ประเทศสหรัฐอเมริกา
  ฮ่องกง อิตาลี ฝรั่งเศส เป็นต้น) และในประเทศ เป็นสัดส่วนร้อยละ 90 : 10

  - ผลกระทบต่อสิ่งแวดล้อม

  - ไม่มี -

[1] ที่มา: สำนักงานวิจัยธุรกิจ ธนาคารกรุงไทย จำกัด (มหาชน)

[2] ที่มา: สำนักงานวิจัยธุรกิจ ธนาคารกรุงไทย จำกัด (มหาชน)

[3] ที่มา: สำนักงานวิจัยธุรกิจ ธนาคารกรุงไทย จำกัด (มหาชน)